Men hvad adskiller 'Ved Siden Af' fra de øvrige danske natklubber?

Ifølge Sebastian Ayala Henriksen er der mange forskelle. Blandt andet er det forbudt at fotografere eller filme på natklubben. På dansegulvet er mobiltelefoner helt forbudt. Stedet er indrettet desorienterende, lidt som en labyrint. Og så har 'Ved Siden Af' et såkaldt darkroom. Et helt mørklagt lokale tiltænkt seksuelle udskejelser.

- Det kræver selvfølgelig, at man er rimelig åbensindet. Man skal være klar på, at man kan møde andre nøgne mennesker i mørket. Og hvem ved, det kan jo være, at du havner i en trekant med nogle mennesker, du aldrig har mødt før.

Sebastian Ayala Henriksen er klar over, at en tur i natklubbens darkroom ikke er for alle.

- Vi har mange gæster, som ikke benytter vores darkroom. Men vi vil gerne have folk til at udforske deres seksualitet og deres grænser, siger han.

'Måske er det diskrimination af ciskønnede heteroseksuelle'

Men den måske allerstørste forskel på 'Ved Siden Af' og andre natklubber er adgangskravene. For vil du ind på 'Ved Siden Af', handler det om meget andet end at klæde sig anstændigt.

Man skal have læst op på, hvad der sker på klubben den pågældende aften. Og så skal man følge et safer space-regelsæt, som blandt andet forbyder diskriminerende sprogbrug, gramseri og chikane.